Fróði Fríðason Jensen og Hallur Thorsteinsson (í reyðum) í dysti ímóti tveimum litavum í dag. EM er av: Hava lært eina rúgvu Fyri føroyingarnir er EM í borðtennis av á hesum sinni. Tað er greitt, nú seinastu dystirnir hjá teimum vórðu spældir í Alicante í dag. Fyri at luttøkan skuldi verða longd var neyðugt, at onkur føroyingur óvæntað spældi seg víðari, men hóast gott spæl og góðtikin avrik, so eydnaðist hetta ikki. Mótstøðan var heilt einfalt ov stinn. Fróði Fríðason Jensen og Hallur Thorsteinsson avrikaðu væl í tvímansleiki í dag, har teir vóru tætt við at vinna sett ímóti Medardas Stankevicius og Rimas Lesiv úr Litava. Tað leikti javnt á, men litavarnir drógu longra stráðið og vunnu dystin 3-0. Sum heild hava lærupengarnir verið dýrir, men óivað munagóðir. -Tað var stuttligt at uppliva slíka mótstøðu, sum vit annars ikki sleppa at royna. Hóast vit lítlar møguleikar høvdu, so er tað fantastiskt at sleppa at vera við, har støðið er allarhægst, og vit kunnu taka nógv heim við okkum, sigur ein av føroysku landsliðsleikarunum, Hallur Thorsteinsson. Føroyska ferðalagið verður aftur í Føroyum sunnudagin. Fram til tá verða tey verandi í Alicante, har tey eitt nú fara at venja og at hyggja at restini av EM-kappingini í borðtennis.